တရဴအအာ

**တရဴအအာ** ဂှ် ဒှ်ပရေင်ကမၠောန် မရီုဗင်ညးဍုင်ကွာန် ဗွဲတၟေင် ဂကူမန် မစိုပ်ဒဒိုက် ဟိုတ်နူဘဲနာနာ နကဵုသြန်ဒါန် နူညးဍုင်ကွာန်နာနာတအ်တုဲ ဒှ်ကမၠောန် မဆက်စၠောအ် အကြာတၠဒါန် ကေုာံ ဒမုင်ဒါန် ကောန်ဂကူမန်လေဝ် ဟီုဂွံရ။ တရဴအအာဝွံ နကဵု တၠဂုဏ်အဇ္ဇ စခၞံဗဒှ်ပတိုန် နူသၞာံ ၂၀၁၅ နူမကဵုဒါန် ဂတာတၟအ် ကုကွးဘာ ဘာကောန်ဂကူမန် တန်မူလ ပ္ဍဲကဵု ဗဟဵုဗော်ဍုင်မန်တၟိ ၃၀ တၠတအ်ဂှ်တုဲ မံက်ဂတဝ်ကၠုင်ရ။ နူဂှ်မွဲကဆံင် သြန်ဒါန် ကောန်ဂကူမန် နူဌာန်ဇမ္ၚောဲကီု သီုကဵု အကြာဍုင်ကွာန် ကဵုဗစိုပ် ကုတၠဂုဏ်အဇ္ဇတုဲ တၠဂုန်အဇ္ဇဂှ် နဒဒှ် ဒဒန် စၠောအ်ဗစိုပ်ကဵု ကုညးဍုင်ကွာန် မစိုပ်ဒဒိုက် ဟိုတ်နူဘဲကပ်နာနာသာ် မပ္တံကဵု ဘဲပၟတ်၊ ဘဲဍာ်၊ ဘဲယဲ ကေုာံ ဒးတိုန်ရုင်ဂဥုဲ ဟိုတ်နူဒးဗုမ်တိတအ်ဒှ်တမ်ရ။

## ဝင် ဗီုမကတဵုဒှ်ကၠုင်
ပ္ဍဲကၞောတ်သၞာံ ၂၀၁၄ (ၜိုတ်နဝ်ဝေမ်ပါ) ဂှ် တၠဂုဏ်အဇ္ဇ စိုပ်အာ ဇရေင်ဗဟဵု ဗော်ဍုင်မန်တၟိရ။ အလဵုဇကုညးဂှ် ကေင်ဒှ်လဝ် အစာဘာ ပ္ဍဲဘာကောန်ဂကူမန်ကီုတုဲ စိုတ်စေတနာ နွံဒၟံင် လတူကောန်ကွးဘာဂမၠိုင်ရ။ ကာလမဂွံအခိင်ဂှ် ညးလုပ်အာဝေင် ဘာတန်မူလ ဌာနဗဟဵု ဗော်ဍုင်မန်တၟိရ။ ဘာတန်မူလဂှ်လေဝ် ၜိုန်ရ ဟီုဘာကီုလေဝ် တုပ်ဒၟံင် ညံင်ကဵုတာဲဂၠဴရ။ ပ္ဍဲဘာဂှ် ကွးဘာ နွံ ၃၀ တၠ။ ကွးဘာတအ်ဂှ် ဗွဲမဂၠိုင် ဒှ်ကောန်ဇာတ် ကောန်ပၞာန်မန် မတဝ်စၞေဟ်ဒၟံင် သွက်ဗၠးၜးဂကူမန်အိုတ်ရ။ ပ္ဍဲအခိင်ဂှ် တၠဂုဏ်အဇ္ဇ ဂွံညာတ်အာ ကွးဘာတအ် သီုဖအိုတ်ဂှ် ရပ်လဝ် ဂတာတၟအ် မေက်မေက် ထကးထကး၊ ကွးဘာသီုဖအိုတ်ဂှ် ဆညးမွဲကီု ဂွံလဝ် ဂတာတၟအ်ပေင်င် ဟွံမဲ၊ ညးလ္ၚဵုဂှ် ဂွံလဝ် မွဲကရေက်တုဲ ချူဒၟံင်လိက်တုဲ ဓဝ်ကာရုဏာ ကတဵုဒှ်ကၠုင်တုဲ ချပ်စိုပ်အာ ဇကုကောန်ကွာန်မုဟ်ဒုန် မဒှ်ကွာန် မကၠောန်ပတိတ် ဂတာတၟအ်မွဲတၠရတှ်ေ ဘာပံက် သၞာံဂတဏအ် အာရာန်ကေတ် ဂတာတၟအ်မွဲစန် (၅၀ မ) တုဲ သ္ဒးကၠုင်ကဵုဒါန် ဂတာတၟအ် ကုကွးဘာတအ်ဏအ်ရောင်။ တုဲပၠန် တၠဂုန်အဇ္ဇ ချပ်အာ ညံင်ရဴကွးဘာဗဟဵုစဏအ်ကီု ကွးဘာ ပ္ဍဲဘာကောန်ဂကူမန် ပ္ဍဲကၞောတ်ၜဳရေဝ်ဏအ်လေဝ် နွံပၟိက်ဒၟံင်ကီုရ။ နကဵု ပူဂိုလ်ဇကုမွဲတၠဓဝ်မ္ဂး သီုဖအိုတ် ဂွံကဵုမာန်ဂှ် ဟွံလောဲသွာ၊ တုဲဂှ် ချပ်စိုပ်အာ လပါ်သကအ်ရဲဇကုတြေံ မအာကၠောန်စဒၟံင် ပ္ဍဲဍုင်သအာင် မလေရှာ၊ ကိုဝ်ရိယျာ၊ သေံတုဲ အရေဝ်စိုပ်မ္ဂး ကသေအ်ကၟဝ်စ ဍေဟ်တအ် ခိုဟ်ရောင် ချပ်တိုန်ရ။

## ဒါန် ဂတာတၟအ်
တၠဂုန်အဇ္ဇ ဂွံအဆက် ကောန်ကွာန်မုဟ်ဒုန် မနွံဍုင်သအာင် ဗွဲတၟေင် ဍုင်သေံ၊ ဍုင်မလေယှာ၊ ဍုင်ကိုဝ်ရဳယျာတအ်ရ။ ကောန်ကွာန်မုဟ်ဒုန်တအ်ဂှ် နွံကဵု ဂကောံတုဲ နကဵုဂကောံကွာန်ဂှ် ချပ်ရေင်သကအ်တုဲ ပြင်နင်သြန်ဒါန် ကဵုတၠဂုအဇ္ဇ သွက်ဂွံကဵုဒါန် ဂတာတၟအ် ကုကွးဘာဂမၠိုင်ရ။ နကဵုသြန်မဒါန်ဂှ် ပ္ဍဲသၞာံ ၂၀၁၅ ဂှ် တၠဂုန်အဇ္ဇ ရာန်ကေတ် ဂတာတၟအ်ဗွဲမဂၠိုင်တုဲ အာကဵုဒါန် ကုကွးဘာ ပ္ဍဲဒေသကၞောတ်ၜဳရေဝ် ပ္ဍဲကွာန်ပၞင်ဗိုင်၊ စေဝ်ခပြု၊ ညဳသာ ကေုာံ ဗဟဵု ရ။ ဗီုရုပ်မအာကဵုဒါန်ဂှ် ပတိုန်ဏာ လတူ ဝှုက်ဗောက်တုဲ မၞိဟ်သအာင်တအ် ကေတ်နင်အဆက် မိက်ဂွံကဵုဒါန်ကီုတုဲ ဘာကောန်ဂကူမန် မနွံပ္ဍဲ ပွိုင်ဍုင်ဇြပ်ဗု၊ ပွိုင်ဍုင်ရေဝ်တအ်လေဝ် တၠဂုန်အဇ္ဇ ဂွံအာကဵု ဇၟာပ်ကွးဘာကီုရ။ ညာတ်ကေတ် နကဵုတၠဂုန်အဇ္ဇ အာဂတပၠတရဴ ဗက်ကဵုဒါန် ဂတာတၟအ် ပ္ဍဲဘာကောန်ဂကူမန်တုဲ နူကဵု ကွာန်တၞဟ်တအ်လေဝ် အာတ်မိက်ကၠုင် ကွးဘာပ္ဍဲဘာညးတအ်လေဝ် နွံပၟိက်ဒၟံင်ကီုရ။ 

စိုပ်သၞာံ ၂၀၁၆ ဂှ် ညံင်ရဴ သၞာံမတုဲကၠုင်တေအ်ပၠန် ကုညးမကေင်ကဵုလဝ်ဒါန်တအ်ဂှ် ဆက်ကဵုနင်ပၠန်တုဲ သွက်ဂွံအာကဵုဒါန် ဂတာတၟအ် သကောဟ် ကုကွးဘာတအ်ဂှ် တၠဂုန်အဇ္ဇ ပကောံရာန်ဂတာတၟအ်ရ။ ကာလတၠဂုဏ်အဇ္ဇ အာကဵုဒါန် ဂတာတၟအ် ပ္ဍဲပွိုင်ဍုင်ဇြပ်ဗုဂှ် သၟာဂဳတမန်ဒယှ် နဒဳ၊ အာဲသြန်၊ သြန်ဆာဲတအ်လေဝ် ဗက်အာကီုရ။ စိုပ်ဘာကောန်ဂကူမ္ဂး ဟိန်မကဵုဒါန် ဂတာတၟအ် ကုကွးဘာတအ်ဂှ် သၟာဂဳတတအ် သီုဒယှ်ေဒွက် ကရောမ်ကွးဘာတအ် မွဲစွံကီုရ။ ဗီုရုပ် ကေုာံ ဝဳဒဳယောဂှ် ပြးဇးအာ အလုံလိုက် လတူဝှုက်ဗောက်တုဲ မၞိဟ်စိုတ်လုပ်စ ပ္ဍဲကမၠောန်မကဵုဒါန်ဂတာတၟအ်ဂှ် ဂၠိုင်ကၠုင်ရ။ ကာလ တၠဂုန်အာကဵုဒါန် ပ္ဍဲပွိုင်လှာဒကှ်ဂှ် သၟာဂဳတမန်ဒယှ် ပါမောက္ခဆာန်၊ ဇာတိနာဲ၊ ပါမဇ္ဇတအ် ဗက်အာကီုရ။ သၟာဂဳတတအ် သီုဒယှ်ေတိင်တိုက် ကဵုဒွက် ကုကွးဘာမန်တအ်တုဲ ပ္ဍဲဝင် ဘာကောန်ဂကူမန်မ္ဂး သၟာဂဳတဒယှ် မကၠုင်ဒယှ်ေဒွက် မွဲစွံ ကရောမ်ကွးဘာတအ်ဂှ် ဒှ်အရာကိုပ်ကၠာအိုတ် ဒှ်အရာ မလုပ်စိုပ် ဂၠံသြိုဟ်မၞိဟ်တအ်ရ။ ပ္ဍဲဂှ် နာဲဇာတိနာဲ ဟီုဂဒိုဟ်ဝေင် ကွးဘာတအ် "ဂတာတၟအ်ဏအ် ညးဂှ်ကဵုလဝ်" တုဲ ကဵုသှ် "တၠဂုန်အအာ"။ မုဟိုတ်ရောမ္ဂး အကံက်ဝှုက်ဗောက်တၠဂုန်ဂှ် ကဵုလဝ်ယၟု "အအာ"၊ နကဵု ယၟုဂှ် ကောန်ၚာ်တအ် သမ္တီစလောဲရ။ ဟိုတ်တၠဂုန် မဂွံကဵုယၟု "အအာ" ဂှ် ညးညာတ်ကေတ် ဇၟာပ်မၞိဟ် ဆမဗှ်လိက်မန်ဒးညိညဂှ် ဗှ်ဂွံ ဗှ်ဒး၊ တုဲပၠန် ဗတောန်လိက်မန်မ္ဂး ဒးစကဵု "အအာ"ရ။ ဟိုတ်မဒှ်အရာ မဒးစဗတောန်ကိုပ်ကၠာအိုတ်တုဲ ညာတ်ဒး "အအာ" မ္ဂး စိုတ်မိက်ဂွံ ဆက်ဗတောန်လိက်မန်ဂှ် ကတဵုဒှ်ကၠုင်မာန်ရောင် ပတှ်ေကေတ်လဝ်ရ။ စနူဂှ်တုဲ ပရေင်ကမၠောန် ကဵုဒါန်ဂတာတၟအ်ဂှ် ဒှ်ကၠုင် ပရေင်ကမၠောန် "အအာ" ရ။ နူစ သၟာသုခုမတအ် ပါလုပ်ကၠုင် ပ္ဍဲကဵုကမၠောန်ဂှ်တုဲ မၞိဟ်ကဵုကၠုင်ဒါန်လေဝ် ဂၠိုင်ကၠုင်ကီုရ။ နူဂှ် မွဲကဆံင် တၠဂုန်အအာ တိတ်တရဴရ သွက်ဂွံရီု ကောန်ဂကူမန်ဂးတုဲ နကဵု နာဲဇာတိနာဲ ချူဒွက်မွဲ နကဵုယၟု "တရဴအအာ" တုဲ ကမၠောန်ရီုဗင် ကောန်ဂကူမန်ဝွံ ကလိဂွံကၠုင် နကဵုယၟု "တရဴအအာ" နူကဵုသၞာံ ၂၀၁၆ တေအ်ရ။

## သြိုင်ဘာဗတောန်လိက် ဒေသလှာဒကှ်

စိုပ်သၞာံ ၂၀၁၇ ဂှ် သြန်မဒါန် နူကဵု ကောန်ဂကူမန်နာနာတအ်ဂှ် ပကောံတုဲ ဂွံကဵုဏာဒါန် ဂတာတၟအ် ကုကွးဘာ သီုဖအိုတ် ၁၃၃ ဘာ ပ္ဍဲဒေသပွိုင်ဍုင်ရေဝ်၊ ပွိုင်ဍုင်ဇြပ်ဗု၊ ပွိုင်ဍုင်လှာဒကှ်။ ဆဘာ ကွာန်ဟံသာတၟိ ကဵု ဘာကွာန်သ္ၚိကျာ ၜါကွာန်ဟေင် ဟိုတ်နူဂၠံင်တရဴဟွံဒးတုဲ နကဵုအလဵုဇကု ဟွံအာစိုပ်၊ ဆဂွံပလံင်ဏာ မဒါန်ဟေင်ရ။ ပ္ဍဲအခိင် မစိုပ် ကွာန်ဝေသာလဳ ပလိုတ် (ပွိုင်ဍုင်လှာဒကှ်) ဂှ် ဂကောံတရဴအအာ အာဘာဗတောန်လိက်ရ။ အခိင်ဂှ် ဗြဲဂူဒၟံင်ဖြေအ်ဖြေအ်။ စိုပ်ဘာဂှ် ဂွံဆဵုကေတ် ဘာခရိုဟ်ဟ် ကၟဳထောင်င် ကွးဘာလေဝ် ဟွံမဲ၊ အစာဘာလေဝ် ဟွံမဲ။ ဆဵုမၞိဟ်မွဲ အလဵုကွးဘာတအ် မနွံရောတုဲ ညးပညုင်ဏာ ဘာလကျာ်ရ။ ပ္ဍဲအခိင်ဂှ် တၠဂုန်အဇ္ဇ ကေုာံ နာဲဇာတိနာဲ၊ ပါမောက္ခဆာန် တက်ဗဳဒဳယောဟီုဂး ပရူအောန်စိုတ် မညာတ်ဒး ဘာကောန်ဂကူမန် မလီုလာ်စာ်ထောင်ဒၟံင်ဂှ်တုဲ ပြာပ်အာ ဇရေင်ဘာလကျာ်ရ။ ဟိုတ်နူ ဘာဂှ်ခရိုဟ်လီုဒၟံင်တုဲ ကျာ်ဇၞော်ကဵုအခေါင် ဗတောန်လိက် ပ္ဍဲဘာလကျာ်ရ။

ဂကောံတရဴအအာတအ် စိုပ်ဘာလကျာ်ဂှ်ဗက် မုဟွံဟီုမွဲသာ် ကော်အစာၝောအ်ၜါတၠ ပ္ဍဲဂတ မၞိဟ်ဂမၠိုင်ဂှ် ဒုင်ကဵု သြန် ၜါကိုဋ်။ တၠဂုန်သၟာန် ညးဂမၠိုင် "လှုဲၜါကိုဋ်ဏအ် တၠဂုန်ကဵုဒါန်ဂှ် သွက်မုတီဟာ"။ ညးတအ်ဟွံတီ။ တၠဂုန်ဆက်ဟီု ဒဒှ်ရ ညးတအ်ကဵုဒါန် သွက်သြန်တမ် ဂွံသြိုင်တၟိရ။ တၠဂုန်သၟာန်ညးဂမၠိုင် "ဒြဟတ်သြန် ကဵု ဒြဟတ်မၞိဟ် အရာလဵုဒှ်အဓိကရော"။ ညးကွာန်တအ်ဟီု "ဒြဟတ်သြန်အဓိကရ။ သြန်ဟွံမဲ မုကၠောန်ဟွံဂွံ။" တၠဂုန် ကလေင်ဟီု "ဒြဟတ်မၞိဟ် မကၠောန်ကမၠောန်နွံတှ်ေ သြန်ဒှ်ကၠုင်ရ။ ဟိုတ်ဂှ်ရ ဒြဟတ်မၞိဟ်ဂှ် အဓိက။ မၞိဟ်ၜိုတ်လဵုဝါတ်တ် စိုတ်ဓါတ် ကဵု လညာတ် ညံင်ဟွံဂွံဝါတ်ဂှ် ကိစ္စဇၞော်ရ။" တုဲဂှ် ညးတအ် ချပ်ရေင်သကအ် သွက်ဂွံသြိုင်ဘာတၟိဂှ် ဒက်ဂကောံသြိုင်ဘာမွဲ၊ ပ္ဍဲဂှ် အစာဘာ၊ ညးဍုင်ကွာန်၊ ကမ္မတဳခရိုင် ဗော်ဍုင်မန်တၟိ ကေုာံ ကျာ်ဇၞော်ကွာန်ဝေသာလဳပလိုတ် ပါလုပ်တုဲ ဒက်လဝ်ဂကောံသြိုင်ဘာရ။ 

ကောန်ဂကူမန် နူကဵု ဍုင်နာနာ ဂွံညာတ်ကေတ် ဝဳဒဳယောတၠဂုန်အဇ္ဇ၊ ပါမောက္ခဆာန် ကေုာံ နာဲဇာတိနာဲတအ် မတက်လဝ် ဘာဝေသာလဳပလိုတ်ဂှ်တုဲ မၞိဟ်တအ် ဆက်နင် မိက်ဂွံကဵုဒါန်သြန်ကီုလေဝ် ဒၞာဲမဒုင်တဲသြန် ဘာဏ်ဟွံမဲတုဲ သွက်ဂွံဒုင်တဲသြန်ဒါန်ဂှ် ဆဵုဂဗ တင်ဝါတ်ဂါတ် တၟာဂလိုင်ရ။ တၠဂုန်အဇ္ဇ ကလိဂွံအဆက် ကုတၠဂုန်သုဝဏ္ဏ (ဇာတိကွာန်သၞေဟ်ဍုင်) မပဒတဴ ပ္ဍဲဍုင်သေံ၊ တၠဂုန်ဂှ် အကံက်ဘာဏ်ညး နွံတုဲ ညးဒုင်ကဵုတဲသြန်ရ။ တုဲပၠန် သွက်ဍုင်မလေယှာဂှ် နာဲသာင်ဝဏ္ဏ ကေုာံ သၟာဂဳတဒယှ် နာဲအကးပေင် ဒုင်ကဵုတဲသြန်ဒါန် နူမလေယှာရ။ ဗွဲတၟေင် ဂကောံပုညကာရဳ (ဍုင်ဂျပါန်) ဂှ် နကဵုဂကောံညးတအ် ချပ်လဝ် သွက်ဂွံထံက်ပင်အာ ပရေင်ပညာကောန်ဂကူမန်နွံကီုလေဝ် ညးလဵု ညးတအ် မဂွံဆက်ရောဂှ် ညးတအ် ဟွံတီရ။ ဂွံဆဵုကေတ် ပရေင်ကမၠောန်တၠဂုန်အဇ္ဇတုဲ ကေတ်အဆက် ကုတၠဂုန်တုဲ ကိုပ်ကၠာအိုတ် ပြင်နင်ကဵု သြန် ၃၀ ကိုဋ်။ ဗွဲကြဴ ဇၟာပ်ၜါဂိတု မွဲအလန် မွဲအလန်မ္ဂး ပလံင်နင် သြန် အကြာ ၃၀ - ၅၀ ကိုဋ်၊ လဆောဝ်မ္ဂး စဵုကဵု ၇၀ ကိုဋ်လေဝ် နွံကီုရ။

ဟိုတ်နူ မကလိဂွံ သြန်ဒါန် သွက်သြိုင်ဘာဂၠိုင်ကၠုင်ကီု တုဲပၠန် ဘာကောန်ဂကူမန် ပ္ဍဲဒေသလှာဒကှ်တအ် သီုဖအိုတ် နွံ ၁၆ ဘာဂှ် ဗွဲမဂၠိုင် ဘာခရိုဟ်လီုဒၟံင်သၟးတုဲ ပါဲနူ ဘာကွာန်ဝေသာလဳပလိုတ်တုဲ ပ္ဍဲကွာန်တၞဟ်ပၠန် ပန်မ စသြိုင်ကီုရ။ ကာလပံက်ဘာ သၞာံ ၂၀၁၈ ဂှ် ဘာတုဲအာခိုဟ်ဟ်ၜါဘာ ဘာဝေသာလဳပလိုတ်၊ ကဵု ဘာကွာန်ဖဴခပဵု သၟေဟ် ၃ ဘာဂှ် တုဲဒှ်အာ ၜိုတ်မံင်ဂွံရ။ ဂိတုမေ ၂၀၊ ၂၀၁၈ ဂှ် ပသဘင်ပအပ်ဘာရ။ဘာဝေသာလဳပလိုတ်ဂှ် အိုတ်အာသြန် ၜိုတ် ၄၀၀ ကိုဋ်ဂှ် ရဲကွာန်တအ် စုတ်ကဵု သြန်သီုဖအိုတ် ဗဒါဲ ၁၀၀ ကိုဋ်။ သီုဖအိုတ် ကလိဂွံသြန်ဒါန် ၜိုတ် ၁၀၀၀ ကိုဋ်တုဲ အိုတ်အာ သြန်ဒါန် ၉၀၀ ကိုဋ်ပြင်ရ။

## ထံက်ပင် ကမၠောန်သြိုင်ဘာကောန်ဂကူ
အကြာသၞာံ ၂၀၁၈ ကဵု ၂၀၁၉ ဂှ် ပ္ဍဲဒေသမုဟ်ဍုင်လေဝ် နကဵုအစဳအဇန် ကွာန်ညးကဵုညးဂှ် စသြိုင်ကၠုင် ဘာကောန်ဂကူမန်ကီုရ။ နကဵု တရဴအအာဂှ် ဖျေဟ်လဝ် သ္ဂုတ်သွာတ် ကွာန်လဵုဟွံဟီု ယဝ်ရ သြိုင်ဘာကောန်ဂကူမန်တၟိမ္ဂး ကဵုဒါန် ၂၀ ကိုဋ်။ ယဝ်ရ ပလေဝ်ဘာမ္ဂး ကဵုဒါန် ၁၀ ကိုဋ်ရ။ ဆဂး ကွာန်ခရိုင်စိင်ဂှ် ဟိုတ်နူ ကွာန်ဍောတ်တုဲ နကဵု တရဴအအာ ကဵုဏာ ၅၀ ကိုဋ်ရ။

## ဂလာန်သၟာန် လတူကမၠောန် ကေုာံ လဒက်ပ္တန်ဂကောံ
နကဵု ပူဂိုလ် နာဲဨရာမာန် ညးမပဒတဴ ပ္ဍဲဍုင်နေတာလာန်ဂှ် ချူပတိုန် သၟာန်လဝ် ပ္ဍဲဝှုက်ၜောက်ညးတေအ် ဗီုဏအ်။ 

* မိက်ဂွံလုပ် ဂကောံတရဴအအာတှ်ေ နကဵုဗီုပြင်လဵုဂွံ ဒှ်ကောန်ကောန်ဂကောံမွဲ မၞိဟ်ဂကူဗီုလဵုမှ တရဴအအာ သ္ပစၟတ်သ္တီဒှ် ကောန်ဂကောံမွဲရော? 
* ညးဂှ် ဒုင်တဲစၟတ်သ္တီဂွံဒှ် ကောန်ဂကောံတရဴအအာရော၊ ဒှ်ကောန်ဂကောံမွဲတုဲ ဗီုပြင်သၞောတ်ဝ်လဵု သ္ဒးဒ္ဂေတ်ဗက်ထေက် ဟွံထေက် ညးမလုပ်ဂကောံတရဴအအာ သောင်က္လးကဵုညိ။ 
* တရဴအအာဂှ် ကၠောန်မံင်ဂမၠောန်ရီုဗင်ဂကူမန်ရ ဗီုပြင်ရီုဗင်ဂကူ ကေုာံ တင်ရန်တၟံဂကောံ ဗီုပြင် သၞောတ်ဝ်ဂကောံ မွဲမွဲ ညးတာလျိုင်တရဴအအာတအ် သောင်က္လးကဵုညိ။ 
* ကမ္မတဳတာလျိုင် တရဴအအာတအ် ရီုဗင်မံင်ဂကူဂွံစိသၞာံတုဲ သြန်လုပ် သြန်တိတ် ပဍဲဂကောံ သောင်က္လးသြန် Budget မွဲသၞာံ သုင်စောဲအိုတ် မုစိရော ညးတာလျိုင်ကမ္မတဳ ပံင်တဲ ဂကောံတရဴအအာတအ် သောင်ထ္ၜးကဵုညိ။ 
* ဥက္ကဋ္ဌ ဒုဥက္ကဋ္ဌ ညးရေင်တၠုင်ဖိုလ် ဒုင်ညးရေင်တၠုင်ဖိုလ် ကေုာံ မၞိဟ်ထိင်ဒဝ်သြန် မၞိဟ်ထိင်စရင်သြန် မၞိဟ်စၟဳစၟတ်စရင်သြန် လုပ်တိတ် ညးတာလျိုင် ဂကောံရေင်တၠုင်ဖိုလ် တရဴအအာတံသောင်က္လးကဵုညိ။ 

ပ္ဍဲမွဲစွံကဵု လိက်ဂှ် ညးတေအ် ချူလဝ် 

* ပွမရီုဗင်ထံက်ပင်ဒဒိုက်ကောန်ဂကူဂှ် ဟွံကၠောန်သ္ပပွမကေတ်စမုက်တုဲ ရီုဗင်ထံက်ပင် ဒဒိုက်ကောန်ဂကူဇေတ်တ်ဍာံဍာံပြပြညိ။
* ပွမထၜးကၞုဲ အာတ်မံင်သၠုဲဂှ် အေင်ဒုင်မွဲဝါညိ တက်ဓယံက်ကဵု ဂကောံညး+ဗော်ညးတုဲ ပတိတ်စမံင်ပရဲ သၠဲဇၞော်မံင်ဇြဟတ်ဇကုဂှ် လ္ပကၠောန်ညိ။
* ဇၟာပ်ဗော်ဇၟာပ်ဂကောံကမၠောန်ချဳဒရာင် ညးနွံတုဲ နွံပၟိက်မံင်သြန်ဂအုံရ ညးတၠဒါန်တအ် ရန်တၟအ်ကဵု ဂကောံညး၊ ဗော်ညးတုဲ ထံက်ပင်ညိ၊ ပွမထံက်ပင်ပူဂိုလ်ဟွံမွဲကဵုစရင်သြန်လုပ်တိတ်ဂှ် အေင်ဒုင်ညိ။
* ဒုင်သဇိုင် ကဵုဗော် ဂကောံတုဲ ဂွံအခေါင်ကၠောန် ပရေင်ဂကူရ၊ ဟိုတ်နူဒုင်သဇိုင်ကဵု ညးတအ်တုဲ ဇကုကၠိဂွံပေါဲအံင်ဇၞးဂှ် လ္ပထေင်ဇၞော်ကဵုစရာဲပူဂိုလ်ဇကုညိ၊ ကေတ်ဂုဏ်စရာဲ လတူဂကောံ၊ ဗော်ညိ။ 
* မိက်ဂွံယိုက်ဂၠေင်တာလျိုင်ဂကူမ္ဂး သ္ၚဳဂၠိပ်ရံင် တင်ရန်တၟအ်ဗော်ညး၊ ဂကောံညးတုဲ ယိုက်ဂၠေင်ညိ။ တင်ရန်တၟအ်ညး ဟွံတုပ်ကဵုဇကုမ္ဂး အခိင်အိုတ် ဓဝ်ပတှ်ေဟွံမွဲကၠုင်မ္ဂး စိုတ်ဓါတ်စှ်ေလောဲတုဲ ကျဗြမ်ဘဝရ။ 

စပ်ကဵု ဂလာန်သၟာန် ကေုာံ လဟီုနာဲဨရာမာန်တုဲ ၜိုန်ရ နကဵုညးမအာဂတပၠတရဴ ဟွံခၠေဝ်သှ် တပ်ပ်ကီုလေဝ် နကဵု တရဴအအာ ကၠောန်ဗဒှ် ဝိုင်တက်ကျာတရဴအအာ ပ္ဍဲကဵု ဇာန်နဝါရဳ ၁၀ တုဲ မၞိဟ်မပူဗိုင်တရဴအအာဂမၠိုင်ကီု သီုကဵု မၞိဟ်မ္ၚး အလုံလိုက်၊ မၞိဟ်နူကဵုဍုင်သြသတြေရဳယျာ၊ ကိုဝ်ရိယျာ၊ ဂျပေန်၊ သေံ၊ မလေရှာ၊ ဍုင်မန်ဗၟာ၊ ကၟိန်ဍုင်ပံင်ကောံအမေရိကာန်၊ ခနေဒါ၊ ရးယူရောပ် (ဒိန်မက်) တိုန်စိုပ် ပ္ဍဲကဵု Zoom Conference မၞိဟ်သီုဖအိုတ် ပိစှ်ောတြဴတၠတုဲ ကောန်ဖရေန်ဂှ် ဗလးလဝ် Live ပ္ဍဲမုက်လိက်ဝှုက်ၜောက်တရဴအအာဂှ် မၞိဟ်မဗဵု နွံအကြာ ၄၅၀-၅၀၀ တၠ။ နာဲသိုက်ဆာန်ဂှ် ဒှ်မၞိဟ်သကိုပ်ဝိုင်ကျာဂှ်ရ။ နကဵု နာဲဨရာမာန် ကေုာံ မၞိဟ်လညာတ်တၟုပ် ကုညးတေအ် ၜါတၠ နာဲစူဠာနန်၊ နာဲဆာန်လွဳဟံသာ ဂှ်လေဝ် နကဵု တၠဂုန်အဇ္ဇ ပလံင်လဝ်လိက်ဘိက် ကဵုလဝ် ဂၞန်လုပ်ကောန်ဖရေန် သွက်ဂွံသၟာန် အရာဇကုမိက်ဂွံတီ ပ္ဍဲကဵုဝိုင်ဂှ်ကီုလေဝ် ညးတအ် ကလေင်ကဵုပရိုင် ညးတအ်တိုန်စိုပ်ဟွံမာန်ရ။ 

ပ္ဍဲကဵု ဝိုင်ဂှ် ဗွဲကိုပ်ကၠာ တၠဂုဏ်အဇ္ဇ လဴထ္ၜး ပရူဗီု တရဴအအာ မကတဵုဒှ်ကၠုင် ဗီုညးစကဵုဒါန်ဂတာတၟအ်၊ နူဂှ် ဒှ်အာ ကမၠောန်သြိုင်ဘာကောန်ဂကူ၊ ကမၠောန်ရီုဗင်ဂကူမန် နကဵု ဂမြဴ "မန်ရီုဗင်မန်" ပွိုင် ၁၆ မိနေတ်(အတိုင်ဝင်ဗွဲလတူ)။ 

တုဲဂှ် နာဲသိုက်ဆာန် သကိုပ်ဝိုင်ကျာ သၟာန် နာဲဇာတိနာဲ သၟာဂဳတ ကေုာံ ညးမချဳဓရာင် ပရေင်ဂကူ ဗီုလဵု ကေုာံ အရာလဵု မချဳဓရာင်ကၠုင် ပ္ဍဲကဵု တရဴအအာရောဂှ် နာဲဇာတိနာဲ ညးလဴထ္ၜးကဵု ပရူ ဗီုညးမဂွံပူဗိုင်ကၠောန် ကမၠောန်တရဴအအာဂှ် နကဵုညး ဂွံပါလုပ်ကၠောန် နူတမ်ကၠာအိုတ်တေအ် ဟွံသေင်၊ လဇုဲနူညးတၞဟ်ညိ။ မၞိဟ်မပူဗိုင်ကၠောန်ကၠာအိုတ်ဂှ် နာဲဘာဲ ကဵု နာဲသြန်လွဳ။ ညာတ်ကေတ် ကမၠောန်တၠဂုန်မကဵုဒါန်ဂတာတၟအ်ဂှ် ဒှ်ကမၠောန် မဒှ်ဂုန်ဖိုလ်ဂကူရောင်တုဲ ကသေအ်သၟာဂဳတတအ် ညံင်ဂွံပါလုပ်ကၠုင် ပ္ဍဲကမၠောန်ဂှ်။ ဗွဲကိုပ်ကၠာ ညးတၠရမ္သာင် မပါလုပ်ကၠာအိုတ်ဂှ် နဒဳ၊ ဂမ္ဘဳဆာန်၊ စပ်၊ သြန်ဆာဲ၊ အာဲသြန်။ ဗွဲကြဴညိ တၠရမ္သာင်ဒယှ်တှ်တအ်လေဝ် ပါလုပ် ပူဗိုင်ကၠုင်ကမၠောန်အအာ။ 

ညးဆက်လဴ ပရေင်ဆဵုဂဗညး ညိပၠန်၊ ကြဴနူ ကမၠောန်ကဵုဒါန် ထံက်ပင်ဂကူဂှ် ကတဵုဒှ်ကၠုင်၊ ရုပ်ရဴကမၠောန် မံက်ဂတဝ်ကၠုင်တုဲ တၠဂုန်အစာအဇ္ဇ သၟာန်ညးတအ် ဒဒှ်ရ ကမၠောန်ဏအ် ဒက်ပ္တန် နကဵု ဗီုပြင်ဂကောံ ဟွံခိုဟ်ဟာ။ 

စပ်ကဵု နာဲဨရာမာန် မဟီုပတိုန်လဝ်ဂှ်တုဲ နကဵုညး ဗီုလဵု ညးဒုင်စသိုင်ဂှ် ညးဆက်ဟီု မၞိဟ်လ္ၚဵုတအ် ဟီုနင် ဒဒှ်ရ "တရဴအအာဏအ်ဂှ် ပါ်ပရအ်စရောင်။ အရာဏအ်ဂှ် ဒှ်ပရေင်ဒုင်စသိုင် ဟွံခိုဟ်မွဲရ။ ၜိုန်ဂှ်လေဝ် အခေါင်ညးဟီု ဟွံမဲဟာ၊ နွံ၊ ဆၜိုန်ရ နွံဂှ်၊ မိက်ဂွံကဵုချပ်မွဲ ရဲမပတုဲဒၟံင်ဖိုလ် တရဴအအာဖအိုတ်ဏအ်ဂှ် ညးမွဲလေဝ် ဟွံအာတ်မိက်လဝ် သြန်ဂိတု ပ္ဍဲတရဴအအာ မွဲလှ်ေ။ နွံဂှ်ရ ကဵုဏာ။ ဥပမာ ဗီုအဲ ဇာတိနာဲ အဲအာဟွံမာန်ပုဟ်၊ ညးမွဲဂှ် ညးအာမာန်တှ်ေ ညးဂှ်အာရ။ ဟွံဒးကဵုတာလျိုင် ရေင်သကအ်။ နွံပၟိက် မိက်ဂွံထံက်ဒြဟတ် ဗပေင်ဒြဟတ်တှ်ေ ကတဵုကၠောန်မာန်။ ပိုယ်ကျာကၠုင်တုဲ နကဵုပူဂိုလ်အဲ ဒးစိုတ်ကမၠောန် (မကၠောန်) ဗီုဗီုစဏအ်။ မုပရောတှ်ေ ပရေင်ကဵုစၞောန်ညးသကအ်လေဝ် ဟွံမဲ၊ မိက်ဂွံထံက်ပင်ပၞာန် အာမာန် အာဟဂှ်။ ပိုယ်ဟီုကဵု တၠဂုန်မွဲဂှ် နကဵုတၠဂုန် လ္ပအာဗက်ဒုင်ဒါန်သြန်၊ တိုန်လတူလာင်တုဲ ဒုင်ဒါန်သြန်ဂှ် လ္ပပညိ။ အရာညးတၞဟ် မထံက်နင်တုဲတုဲတအ်ဂှ် ပသမ္တီကဵုညးတအ် လတူလပှ်ကျာ။" 

တုဲဂှ် နာဲသိုက်ဆာန် ဆက်သၟာန် နာဲဗဳထဝ်မန်ဇြာ ဂကောံဟွံသေင်ပုဟ်၊ ဆဂး ရံင်အာကဵု ဂၠံင်တရဴ ပရေင်ကမၠောန် သြန်ဒါန်ကောန်ဂကူဂှ် ဗစိုပ်ဏာကဵု ညးဒမုင်ဒါန်၊ ဂကောံဟွံမဲမွဲသာ် ကၠောန်ဗီုဗီုဏအ် ပ္ဍဲကဵုဍုင်ဂၠးတိ ဒၞာဲတၞဟ် နွံဒၟံင်ကီုဟာ။ 

နာဲဗဳထဝ်မန်ဇြာ ညးသှ်ဏာ ဂလာန်သမာန်ဂှ် "ဗီုကဵု တရဴအအာဂှ် ဂကောံပ္ဍဲဂၠးတိဏအ် ဖံင်ဒေရှေန် ပ္ဍဲဂၠးတိဏအ် နွံတၟာဂလိုင်။ ဒးပတောအ် နကဵုဥပမာတှ်ေ ကြပ်အိုတ်ဂှ်တှ်ေ တုပ်ကဵု Isha Foundation ပ္ဍဲဍုင်အိန္ဒိယ။ ဖံင်ဒေရှေန်ဏအ်ဂှ် နကဵု သာဒ်ဂုရု ညးမနွံကဵု စရာဲဂုဏ်မွဲ နကဵုပူဂိုလ်ညးရ အာဂတပၠတရဴ။ ပ္ဍဲကဵု ဖံင်ဒေရှေန်ဂှ် မၞိဟ်မပူဗိုင်ကၠောန် နကဵုစေတနာ နွံဒၟံင် ဒစိတ်မဳလဳယာန်။ ပ္ဍဲကဵု မၞိဟ်မလုပ်ကၠောန်ဒၟံင်တအ်ဂှ် ပါမောက္ခလေဝ်နွံ၊ သၟာဂဳတဒယှ်လေဝ်နွံ။ ပ္ဍဲကဵု ဖံင်ဒေရှေန်ဂှ် ဒက်ပ္တန်လဝ် နကဵုဂကောံ ဥက္ကဋ္ဌ၊ ဂိုင်သြန် ဗီုဏအ် ဟွံမဲ။ မၞိဟ်မဒက်ပ္တန် သာဒ်ဂုရု မွဲရနွံ။ ညးတၞဟ်တအ်ဂှ် လုပ်ဗိုင်ကၠောန်ဖအိုတ်ရ။ ယဝ်ရ ဒးပတောအ် နကဵုဥပမာတှ်ေ တရဴအအာဂှ် တုပ်ဒၟံင်ကု ဣရှဖံင်ဒေရှေန်၊ ဆဂး ယဝ်ရ ပိုယ်ဒးပတောအ် နကဵုလၟိဟ် ကမၠောန်တှ်ေ ဒှ်ဒၟံင် ဍာ်မွဲခေါက်ကဵု ဍာ်ၜဳမှာသၟိဒ်ရ။ အရာညးမိက်ဂွံဟီုဂှ် ဖံင်ဒေရှေန်ပူဂိုလ်စဂှ်လေဝ် ဗီုဏအ်ကီုရ။ မၞိဟ်မွဲမွဲ ညးစုတ်သြန်တမ်ညးတုဲ ညးတၞဟ်ကဵုဒါန် ဂလိုင်ပတိုန်သြန်ဂအုံတုဲ ညးတအ် အာဗက်ထံက်ပင် ဒၞာဲမနွံပၟိက်။ ညးတအ် ဟွံဒက်ပ္တန်လဝ် နကဵုဂကောံ။ နဲကဲဏအ်ဂှ် နဲကဲတြေံလေဝ် ဟွံသေင်၊ နဲကဲတၟိလေဝ် ဟွံသေင်၊ နဲကဲ ဍေဟ်နွံဒၟံင်ရရ။

နာဲဗဳထဝ်မန်ဇြာလေဝ် ညးဆက်ဟီု ပရူလတူ နာဲဨရာမာန် မပတိုန်တြးလဝ် ပ္ဍဲမုက်လိက်ဝှုက်ၜောက်ညးဂှ်ကီုရ။ နာဲဨရာမာန် ယဝ်ရ တိုန်စိုပ် ဒၞာဲဏအ်ကီုမ္ဂး ဂလာန်သၟာန် ညးမိက်ဂွံတီဂှ် ညးသၟာန်ဂွံ။ ဆဂး ညးဟွံတိုန်ကၠုင်တှ်ေ အရာညးမိက်ဂွံတီဂှ် ညးဂွံသွဟ်ရောင် ညာတ်ကေတ်။ မုဟိုတ်ရောမ္ဂး တၠဂုန်အစာအဇ္ဇလေဝ် ညးပသောင်ကဵု ဗီုဟိုတ် တရဴအအာ ဂွံကတဵုဒှ်ကၠုင်တုဲရ။ တင်ရန်တၟအ် တရဴအအာဂှ် ဒှ်ကမၠောန်စမၠောအ်ဒဒန် အကြာတၠဒါန် ကဵု ဒမုင်ဒါန်ရ။ ကလိဂွံသြန်တုဲ ဂိုင်ဒေပ်လဝ် ဗီုဂှ်လေဝ် ဟွံသေင်တှ်ေ သွက်ဂွံ ဒးဒက်ပ္တန် ဂကောံပၟင်ပၟဲသြန်လေဝ် ဟွံဒးကေတ်။ ၜိုတ်ညးတၞဟ်မကဵုနင် ပလံင်ဗစိုပ်ဏာ ဇရေင်ဒမုင်ဒါန်တအ်ရ။ ဟိုတ်ဂှ်ရ နကဵုလညာတ်ညး နကဵုနဲဏအ်ဂှ် အာဂွံဒၟံင်ဟဂှ်ရ။ ပ္ဍဲပိုယ်လေဝ် နွံပၟိက်ဒၟံင် ဟဂှ်ရ။ 

နာဲဗဳထဝ်မန်ဇြာ ညးဆက်ဟီုညိပၠန်၊ "အဲဆဵုကေတ် post နာဲဨရာမာန်တုဲ အဲချပ်ဂွံ၊ အခိင်ကာလ အဲတိုန်ဒၟံင် ကဝ်လိက် ပ္ဍဲဒိန်မက်ဏအ်ဂှ် ပ္ဍဲကဵု ဘာသာပရေင်ဍုင်ကွာန်၊ ပ္ဍဲကဵုကဏ္ဍမွဲ၊ ပ္ဍဲဂၠးတိဏအ် ပြသၞာနွံနာနာသာ်၊ ပြသၞာလဵုမှ ပိုယ်ဂွံဟီု ပြသၞာဏအ် ဒှ် ပြသၞာမဆေင်စပ် ကုမၞိဟ်ဂလိုင်။ အရာဏအ်ဂှ် ညးတအ်ပိုင်ခြာလဝ်နွံ၊ ဥပမာဍေဟ် ပ္ဍဲကဵုသ္ၚိ ဗြဴကဵုတြုဟ် တက်ရေင်သကအ် ညိည၊ ကယျာန်ရေင်သကအ် ဣဏအ်လေဝ် ပြသၞာ။ ပြသၞာတအ်ဏအ်ဂှ် ပြသၞာပရေင်ဍုင်ကွာန် ပိုယ် ဟီုဟွံဂွံဏီ။ ပြသၞာ ဍေဟ်ဂွံစိုပ် ကဆံင်ပြသၞာပရေင်ဍုင်ကွာန်ဂှ် နွံဗီုလဵု၊ ညးတအ်ပိုင်ခြာလဝ်နွံ။ ဟိုတ်ဂှ်ရတှ်ေ ယဝ်ရ နာဲဨရာမာန် နွံတှ်ေ အဲမိက်ဂွံသၟာန် နာဲဨရာမာန်။ အရာနာဲဨရာမာန် မချူလဝ်ဂှ်တှ်ေ အဲဗှ်ရံင်တှ်ေ အဓိက နာဲဨရာမာန် မိက်ဂွံတီဂှ် စပ်ကဵုကဏ္ဍသြန်။ ဒှ်ဒၟံင် ညံင်ကဵု ညးဟွံပတှ်ေစ တၠဂုန်။ ညံင်ကဵု ရဲဂကောံတၠဂုန်တအ် ဂွံတုဲ ပရအ်စဒၟံင် ရေင်သကအ်ညံင်င်။ တုဲပၠန် အရေဝ်ဏအ် ဂွံမံက်ကၠုင်ဂှ် ဆက်စပ်ဒၟံင်ကဵု နကဵုတရဴအအာ ဖန်ဇန်ကၠုင် သွက်ဂွံ ရာန်ကွဳစက်။ ဟိုတ်ဏအ်တုဲ ကတဵုဒှ်ကၠုင်လေဝ် ဒှ်မာန်။ ယဝ်ရ နာဲဨရာမာန် နွံမ္ဂး အဲမိက်ဂွံသၟာန်နာဲမွဲ၊ ယဝ်ရ နာဲဟွံမဲတှ်ေ အဲဒးဟီု အတိုင်ဂှ် (တၠဂုန်အဇ္ဇ ဟီုတိုန် ဘိက်လဝ် ညးတအ်ရ ညးတအ် ဟွံတိုန်)။ 

ပ္ဍဲဝိုင်ကျာဂှ် ဇၟာပ်မၞိဟ် မတိုန်စိုပ်တအ် ဟီုဂး မုဟိုတ် ညးတအ် ဂွံပူဗိုင်ကမၠောန်တရဴအအာ၊ ကေုာံ ပရေင်ဆဵုဂဗကမၠောန်ညးတအ်နာနာသာ်။ တုဲပၠန် ကိစ္စလဒက်ပတန် တရဴအအာဂှ် ဒက်ပ္တန် နကဵုဂကောံ ထေက်ဟွံထေက်ဂှ်လေဝ် ချပ်ရေင်သကအ် နွံကီု။ ဆဂး မၞိဟ်ဗွဲမဂၠိုင် (ကြပ်သီုဖအိုတ်) ညာတ်ကေတ် ပြဟ်ဟ်ဏအ် အာအတိုင်ဗီုပြင်လၟုဟ် နကဵုပၠတရဴ တၠဂုန်အဇ္ဇတုဲ မၞိဟ်စိုတ်မနွံ အခိင်မနွံတအ်ဂှ် ဗိုင်ရီုဗင်ကၠောန်အာ ဗွဲမဗၠးၜးဂှ် ခိုဟ်အိုတ်၊ ဒှ်ကမၠောန်ဂၠိုင်အိုတ်။ ဗွဲကြဴ အကာဲအရာတၞဟ် ကတဵုဒှ်ကၠုင်မ္ဂး နကဵု ညးမပူဗိုင်တရဴအအာတအ် ဆက်ချပ်ဂၞန်အာပၠန်။

## ထံက်ပင် ညးမဒးဘဲဂမၠိုင်
ကောန်ဂကူမန်တအ် ဒးဘဲပၟတ် ဗီုကဵု သ္ၚိတူ၊ ဍာ်ဇၞော်တအ်မ္ဂး နကဵု တရဴအအာ လလောင်တြးတုဲ မဒါန်နူကဵု ညးဍုင်ကွာန်တအ် မဆက်နင်ဂှ် ပလံင်ဗစိုပ် ညံင်ဂွံစိုပ် ခရိတ်ဂၠံင် ခရိတ်စဟွံနုက် အတိုင်လၟုဟ်ဂှ် ပလံင်ဗစိုပ်ဏာ ကုညးဓမုင်ဒါန်ရ။ 

## ဘာပၞာန် ဗော်ဍုင်မန်တၟိ
ဇၟာပ် ဗော်ဍုင်မန်တၟိ မပံက်ဘာပၞာန်မ္ဂး သွက်ဇွောအ်မ မပ္တံကဵု သ္ၚု၊ ကၠေင် မြေက် လသိုန်ဒှ်တမ် နကဵု တရဴအအာ ထံက်ပင်ကၠုင် နူသၞာံ ၂၀၁၅ စဵုကဵု အခိင်လၟုဟ်ရ။ ဇၟာပ်မအာကဵုဇွောအ်မမ္ဂး သၟာဂဳတမန်ဒယှ်ယှ်တအ် ဗက်အာကီုတုဲ ကဵုဒါန်တုဲ သီုဒယှ်လဟိင်ကဵု ဒွက်နာနာ ကုကွးဘာပၞာန်တအ်ကီုရ။

## မဳဒဳယာ
ပ္ဍဲသၞာံ ၂၀၁၆ ဂှ် နကဵု တရဴအအာ ကၠောန်ပ္တိတ် ပဠောအ် နကဵုတဆိပ်အအာရ။ သြန်ပရဲ နူကဵု ပဠောအ် ၂၀၀ ကိုဋ်ဂှ် နူသၞာံ ၂၀၁၉ ဂှ် ရာန်ကပေါတ်စက် သွက်ဂွံဗလး Live တုဲ ကဵုကောန်ဂကောံတအ် လိင်ဗလးလဳလတ်ရ။ ကမၠောန်မဆေင်ကဵု ဂကူ၊ သဘင်ဓရ်တအ်ဂှ် ဗလးကဵု သက်ကုင္ၚုဟ်။ သြန်မကလိဂွံ နူကဵုလိင်ဗလးလဳလတ်ဂှ် ကဵုခရိတ်ညးမကၠောန်တုဲမ္ဂး ဒးပၠုပ်စုတ် ပ္ဍဲသြန်ဂအုံဗွဝ်တရဴအအာရ။

## ထံက်ပင်ပညာ
နကဵု တရဴအအာ ချပ်လဝ်မွဲပၠန်ဂှ် သွက်ဂွံ ကဵုသြန်ထံက်ပင်ပညာ ကုကွးဘာမန် မအာကတ်ပညာ ပ္ဍဲဍုင်သအာင်၊ ကေုာံ ကွးဘာမိမဒိုက်ဂတ် မထံက်ပင်ခရိတ်ဘာ အပ္ဍဲဍုင် ဟွံမာန်တအ်ရ။ သွက်ကမၠောန်ဏအ်ဂှ် ပကောံစွံဂွံလဝ် သြန်တမ် နွံ ၁၀၀ ကိုဋ်တုဲ ဟွံဂွံ ဗၟံက်ရုပ်ရဴကမၠောန်ဏီရ။

## ကမၠောန် သၞာံ ၂၀၂၁
ကမ္မတဳကၠောန်ဗဒှ် ကဝးဒွက် ပတိုန်စရာဲ အစာကၞေဟ်ၜိုပ်ဍာဲ (ဥက္ကဋ္ဌဇၞော် ဗော်ဍုင်မန်တၟိ နာဲဟံသာ) ရန်တၟအ်လဝ် သွက်ဂွံပ္တိတ်ကဝး ဒွက်နာဲဟံသာ မချူလဝ်တြေံ ၈ ဒွက် ကဵု ဒွက်တၟိ ၄ ဒွက် သီုကဵု ဒွက်ကောန်ဂကူမန်ဂှ် တော်ကေတ် ဒးစကာသြန် သီုဖအိုတ် ၅၀ ကိုဋ်။ ပ္ဍဲကဵုကမၠောန်ဏအ် နကဵုတရဴအအာ ကဵုထံက်ပင်ကဵုသြန်ကီုရ။

## ကမၠောန် သၞာံ ၂၀၂၀
တရဴအအာဂှ် ဒှ်ဒတန် မဆက်စၠောအ် အကြာညးတၠဒါန် ကေုာံ ဒမုင်ဒါန်တုဲ ကမၠောန်ပ္ဍဲပွိုင်မွဲမွဲသၞာံ မကၠောန်ကၠုင်လဝ်တအ်ဂှ် နကဵု ဝဳကဳပဳဒဳယာ မချူစၟတ်သမ္တီဖအိုတ် နကဵုနဲလဵုလေဝ် ဒှ်ဟွံမာန်။ ၜိုတ်မဗက်စိုပ် ကမၠောန်ဇၞော်ဇၞော်လ္ၚဵုတအ်ဟေင် ချူစၟတ်သမ္တီလဝ် အတိုင်ဗွဲမသၟဝ်ဝွံရ။

### ထံက်ပင်ဇွောအ်မ ကွးဘာဂဥုဲ ဗော်ဍုင်မန်တၟိ
ဌာနထတ်ယိုက် ဗော်ဍုင်မန်တၟိ မပံက်လဝ် ဘာဂဥုဲ ကွးဘာမတိုန်ဒၟံင် (၆၀) တၠဂှ် နကဵု တရဴအအာ ပ္ဍဲ ဂျူလာင် ၂၁၊ ၂၀၂၀ ဂှ် အာကဵုဒါန် ဇွောအ်မရ။ ကွးဘာဂဥုဲတအ်ဂှ် ဗွဲကိုပ်ကၠာ ဒးတိုန်လဝ် ကွတ်ပၞာန်သဇိုင်တုဲဟေင် ကလိဂွံအခေါင် တိုန်ဘာဂဥုဲရ။ ကွးဘာတအ် ဒးတိုန် ဘာဂဥုဲပွိုင် (၁၀) ဂိတုတုဲမ္ဂး ဂွံဒှ် အစာဂဥုဲပ္ဍဲဗော် သွက်ဂွံလွဳယဲ မင်မဲလမျီုကောန်သ္ဂံင်တအ်ကီု သီုကဵု ညးဍုင်ကွာန် ပ္ဍဲကဵုဒေသတအ်ရ။ ပ္ဍဲကဵု အခိင်မအာကဵုဒါန်ဝွံ နကဵုသၟာဂဳတဂမၠိုင်ကီု သီုကဵု ခမဳသင်တၞဟ်တအ် ဗက်အာကီုရ။ ကဵုဒါန်တုဲ သီုလဟိင်ကဵုစိုတ် နကဵုဂဳတ ကုကွးဘာဂဥုဲတအ်ကီုရ။

### ကဵုဒါန် ညးသ္ၚိတူ ကွာန်ကြုင်အညာ
ပ္ဍဲ ဂျူလာင် ၁၇၊ ၂၀၂၀ ဂှ် ပ္ဍဲကွာန်ကြုင်အညာ ပွိုင်ဍုင်ရေဝ် သ္ၚိတူအာမွဲမတုဲ ပ္ဍဲ ဂျူလာင် ၂၀ ဂှ် နကဵုတရဴအအာ အာကဵုဒါန် သြန် (၅) ကိုဋ်၊ သ္ၚု (၃) ရိုက်၊ ကၠေင် (၁) စေဝ်။ ကရောမ်ညးဂှ် နူဂကောံဂဳတပံင်ကောံ ကဵုဒါန် သြန် ၁၃၀၀၀၀ ဒကေဝ်၊ နူကဵု ဒု-ဥက္ကဌ စၠတ်ထဝ် တွဵုရးဍုင်မန် ဒံက်တာအံင်နာင်ဥူ ကဵုဒါန် သြန် (၁) ကိုဋ်ကီုရ။

### ဣနာဲမိခေန်ဇြုင် ကွာန်တၟိဂေါဝ်ဆာဲ (ရေဝ်သၠုင်ကျာ)
မိခေန်ဇြုင် ဇာတိကွာန်တၟိဂေါဝ်ဆာဲ (ရေဝ်သၠုင်ကျာ) ကတဵုဒှ်ယဲဂိုဟ် သွက်ဂွံကရေက် ပ္ဍဲရုင်ဂဥုဲဇၞောတ်မတ်မလီုဂှ် ဟိုတ်နူသြန်ဟွံမဲတုဲ စိုပ်ဒၟံင်ဒဒိုက်ဂှ် နကဵု တရဴအအာ ဗိုင်ဆဝ်ဗ္ၚုဟ်တုဲ မိခေန်ဇြုင် ဂွံကရေက်မာန်အာရ။ 

### မိဇင်မာထောန် ကွာန်ဘာခတဵု
ပ္ဍဲဂျူလာင် ၁၆၊ ၂၀၂၀ မိဇင်မာထောန် နူကွာန်ဘာခတဵု ကတဵုဒှ်ဒၟံင် ယဲကောန်ကၟအ် (ကျောက်ကပ်)တုဲ လွဳဒၟံင် ပ္ဍဲရုင်ဂဥုဲ (ဇာနည်အောင်) ဍုင်မတ်မလီုရ။ မိမၜါလေဝ်ဝါတ်ဒၟံင်တုဲ ဒှ်ဒၟံင်ခက်ခုဲ ခရိတ်ဂဥုဲဂှ် နကဵုတၠဂုဏ်အဇ္ဇ ဂွံဆဵုကေတ် ပရူဂှ် နူကဵု ဝှုက်ၜေါက်တုဲ ဆဝ်ဗ္ၚုဟ် ဗိုင်ကဵုဒါန်ထံက်ပင်ကီုရ။ 

### သ္ၚိတူ ကွာန်တၟအ်ကၞေင် (ရေဝ်)
ဂိတုဂျောန် ၂၂၊ ၂၀၂၀ အခိင်သဝ်တ္ၚဲ ၃ နာဍဳ ၁၅ မိနေတ် သ္ၚိပ္ဍဲကွာန်တၟအ်ကၞေင်၊ ပွိုင်ဍုင်ရေဝ် သ္ၚိ ၁၈ မ၊ (ဂကောံသ္ၚိကၟိန် ၂၇၊ မၞိဟ် ၁၄၄)၊ တူအိုတ်၊ သ္ၚိ ၉ မ တူဆဗဒင်။ ပၟတ်တူဂွံ လလအ် ပွိုင် ၜိုတ် ၂ နာဍဳရ။ ညးတာလျိုင်တအ် စၟဳစၟတ်တုဲ ဂွံတီကေတ် ဟိုတ်ပၟတ်မတူဂှ် ဟိုတ်နူကဵု ဇုက်ပၟတ်ယှတ်ရ။ တ္ၚဲယး ဂျောန် ၂၃ ဂှ် နကဵု တရဴအအာ သြန် ၁၆ ကိုဋ်၊ အမာတ်မန် နာဲဒံက်တာအံင်နာင်ဥူ ဂှ် ၅ ကိုဋ် အာကဵုဒါန် ညးသ္ၚိတူအာ သီုဖအိုတ် ၁၈ မဂှ် ဒါန်သြန် မွဲမွဲသ္ၚိ မွဲကိုဋ်ဒကေဝ်၊ သ္ၚုဂှ် မွဲရိုက်၊ ညးသ္ၚိတူအာညိတအ်ဂှ် မွဲမွဲသ္ၚိ မသုန်လက် ကဵု သ္ၚုမွဲမွဲရိုက်ရ။  ကောန်ဂကူမန် နူကဵုဒေသနာနာတအ် ပလံင်ဗစိုပ်နင်သြန်မဒါန် သွက်ညးဘဲပၟတ်ဂှ်တုဲ ပ္ဍဲ ဂျူလာင် ၅ ဂှ် နကဵု တရဴအအာ ပကောံဂွံသြန်ဒါန် သီုဖအိုတ် (၃၂၀၇၁၂၄၆) ဒကေဝ် (ပိကၠံၜါစှ်ောကိုဋ် ထပှ်လက် မွဲလ္ၚီ ၜါကၠံပန်တြဴ ဒကေဝ်)တုဲ အာကဵုဒါန် ကုညးသ္ၚိတူ ၁၈ သ္ၚိ၊ မွဲသ္ၚိ ၁၇၈၀၀၀၀ ဒကေဝ် (စှ်ထပှ်ကိုဋ် ဒစာံလက်)ရ။

### မိတေန်တေန်ဥူ ကရေက်ဝစ္စမဂ်
မိတေန်တေန်ဥူ ဇာတိကွာန်ကအ်ကျာ် ကလိဂွံအာယုက် (၈) သၞာံ မိမၜါပြးဒၟံင် ရေင်သကအ်၊ မံင်ဇရေင်မိနော်၊ နူဂဝ်ဂှ် ဝစ္စမဂ် ဟွံမဲတုဲ ဒးပတိတ် အသုဘ(တရဴဇၞော်) နူကဵုပထောင်ဗုင်။ နကဵုတရဴအအာ ဂွံမိင်ကေတ် ပရိုင်ဏအ်တုဲ သွက်ဂွံကရေက် ဝစ္စမဂ် မိတေန်တေန်ဥူဂှ် ဗွဲကိုပ်ကၠာ ပ္ဍဲဂိတုဂျောန် ၃၊ ၂၀၂၀ ဂှ် ပံင်ကောံ ကုတၠဒါန်ဂမၠိုင်တုဲ အာကဵုသြန်ရ ၈ ကိုဋ်။ တုဲပၠန် နကဵု တရဴအအာ ဆဝ်ဗ္ၚုဟ်တုဲသီုဖအိုတ် ဂွံထံက်ပင် ကဵုဏာဒါန် နူကဵု တရဴအအာ မွဲကဆံင် ၁၅၀၈၄၅၈၅ ဒကေဝ် (ကၠံမသုန်စှ်ောကိုဋ် ဒစာံလက် ပန်လ္ၚီ မသုန်ကၠံဒစာံဣသုန် ဒကေဝ်)။ ကောန်ၚာ်ဗြဴဂှ်လေဝ် ကလိဂွံအာ ယၟုတၟိ မိတိုင်ပ္ကဴမန်၊ ဂွံတိတ်ဗၠးအာ နူဘဝ မဒးပ္တိတ် အသုဘ ဒကဲဗုင်ရ။

### ဒါန်ကောန်ပျူတာ ဘာကောန်ဂကူမန် ညဳသာ၊ အင်ဒင်၊ ဝင်သပဝ်
ရန်တၟအ်ကဵု ကွးဘာတန်သမၠုင် ဘာကောန်ဂကူမန် ပိဘာ၊ ညဳသာ၊ အင်ဒင်၊ ဝင်သပဝ်တုဲ နကဵု တရဴအအာ စဳဇန်ဖန်ကဵုဒါန် ကောန်ပျူတာ(တဲတြေံ)။ ကောန်ပျူတာတအ်ဂှ် ရာန်နင် နူဍုင်သေံ နကဵု င္ၚုဟ်မွဲမ ၄၉၀၀ ၜါတ်။ ဟိုတ်မကေတ်ဂလိုင်ဂှ်ရ မွဲမ ဒးကဵု ၂၂၀၀ ၜါတ်။ ဗွဲကိုပ်ကၠာ ရာန်လဝ် ၁၀၀ မ။  

## ဆက်ဗှ်
* တၠဂုန်အဇ္ဇ

## ပြကိုဟ်
* နာဲဗဳထဝ်မန်ဇြာ သၟာန်သွဟ်လဝ် တၠဂုန်အဇ္ဇ ပ္ဍဲ ဂျူလာင် ၁၇၊ ၂၀၂၀။ 

## နိဿဲ